Erik Larsen (V), 1997-11-06:
At give de ældre tryghed i tilværelsen bl.a. ved at give dem bevidstheden om, at man kan få hjælp og pleje, i takt med at det bliver nødvendigt, er for Venstre grundlaget for den indsats, der skal gøres på ældreområdet.
Der er grund til ved denne lejlighed at fremføre, at man rundt omkring i kommunerne gør en stor indsats på området.
Det ses tydeligt, specielt i denne tid.
Alligevel vil der altid kunne hentes eksempler frem på, at enkelte ikke får den tilstrækkelige hjælp.
Venstre er af den opfattelse, at man for at fremme kvalitet og fleksibilitet i hjælpen til de ældre skal give de ældre et frit valg mellem offentlige og private tilbud.
Der tales i disse år meget om den politiske forbruger og om at stemme med fødderne.
Hvorfor så ikke give de ældre denne oplagte mulighed, når det gælder det allervigtigste for dem, nemlig den personlige hjælp og pleje.
Ud over at man herved viser respekt for den ældre, vil de, der leverer ydelserne, blive tvunget til at give kvalitet og fleksibilitet, fordi der vil være mulighed for, at den ældre ellers flytter sin sympati et andet sted hen.
Vi vil næppe, hvis denne mulighed udbredes, opleve mangel på hjemmehjælp i ferieperioder, som medfører, at de ældre føler, at de er medlemmer af en organisation »Mød nye mennesker«, fordi der næsten hver uge kommer en ny person ind i deres hjem.
Når vi ser på, hvor få midler der går til de ældre selv af de samlede bevillinger på ældreområdet, altså hvor få midler, der bruges på hjemmehjælp og ældrepleje, er der god grund til at sige, at det er uacceptabelt.
For Venstre er der ingen tvivl om, at brugernes valgfrihed kombineret med udlicitering vil være vejen frem til en bedre service og kvalitet.
Kommunerne skal fortsat have ansvaret for indhold og kvalitet, de skal have alle tilsynsforpligtelserne, og ikke mindst vil de blive tvunget til en meget mere konkret stillingtagen til, hvad de ældre har behov for.
Alle disse tilsynsforpligtelser og skærpelsen af ansvaret er understreget endnu mere i de nye sociallove end i de tidligere sociallove.
En udvikling hen imod friere valg er heldigvis godt i gang i mange kommuner, og det er værd at lægge mærke til, at det netop er i disse kommuner, ældreområdet er i fokus.
Det er her, dialogen mellem de ældre og de kommunale beslutningstagere er størst, fordi man hele tiden er nødt til at vurdere den kvalitet, man tilbyder de ældre.
Når vi vender blikket mod plejehjems- og boligområdet, er det Venstres opfattelse, at der skal skabes grundlag for nye boformer, hvor de ældre selv i højere grad kan få ønsker opfyldt.
Der skal kort sagt være en større vifte af bomuligheder, og her kunne de frivillige organisationer måske få en vigtig opgave ved i højere grad at gå ind i arbejdet og gå foran på netop området boformer for ældre.
Det er et område, som vi synes trænger til at få et løft med hensyn til fantasi og muligheder for de ældre.
Også når vi taler om byfornyelse, synes jeg, det er et vigtigt område.
Vi må nemlig ikke glemme, at mange ældre også bor i de bynære områder, og i forbindelse med byfornyelsesprojekter er det vigtigt, at man tager hensyn til de ældres mulighed for at bevæge sig frit.
Også frit valg af plejehjem og muligheder for at opføre egentlige friplejehjem er et område, som Venstre ønsker fremmet.
Jeg vil godt sige, at det er vigtigt, vi i den politiske debat ikke kun vender blikket mod de stærkeste ældre.
Der er nok en tendens til, at det er dem, der fylder mest i debatten, men de ældre, som er fuldstændig afhængige af andres hjælp på plejehjem og plejecentre og måske er senildemente, skal efter vores opfattelse altid have første prioritet.
Her må der ikke være mangel på personale, og her skal de fysiske rammer være optimale, så vi kan sikre de ældre, der er afhængige af andres hjælp, en værdig tilværelse.
Selv om en nordisk undersøgelse har vist, at Danmark ligger flot i forhold til andre lande, når det gælder ældreområdet, er der efter vores opfattelse grund til at skabe fornyelse, så de ældres behov og ikke systemernes selvtilstrækkelighed kommer i centrum.
Ensomhed kan man ikke lovgive imod, men ensomhed er et stort problem for de fleste ældre her i landet.
Her må de frivillige organisationer fortsat løse en stor opgave, og vi er glade for, at de frivillige organisationer nu får økonomiske midler til at gøre en forstærket indsats.